 NA RICHARD MUNGUTI JITIHADA za kuzima Kamati ya Kitaifa ya Mazugumzo (NADCO ) yenye wajibu wa kukusanya maoni ya kubadilisha katiba na kutafuta suluhu ya matatizo yanayokumba nchi zimegonga mwamba baada ya Mahakama Kuu kukataa kusitisha vikao vyake. NADCO inawajumuisha wanasiasa wa mirengo ya Azimio na Kenya Kwanza. Badala ya kusitisha vikao vya kupokea maoni na kuzima ufadhili wa Sh106 milioni kwa NDC, Jaji Lawrence Mugambi aliwaagiza walalamishi Mabw Issa Elanyi Chamao, Patrick Karani Ekirapa na Paul Ngwenyo Kirui wawakabidhi wanakamati hao wa NADCO nakala za kesi hiyo katika muda wa siku saba. Jaji Mugambi aliagiza kesi hiyo itajwe Oktoba 23, 2023, kwa maagizo zaidi. Katika kesi hiyo, walalamishi wanadai kamati hiyo haina mamlaka kisheria kuendeleza zoezi hilo. Mabw Chamao, Ekirapa na Kirui wawakabidhi washtakiwa nakala za kesi hiyo ndipo wajibu madai kwamba zoezi hilo linalenga kuridhisha maslahi ya wanasiasa tu na wala sio kuimarisha haki za wananchi. Mabw Chamao, Ekirapa na Kirui wamewashtaki vinara wa kamati hiyo Mabw Kalonzo Musyoka na Mbunge wa Kikuyu Kimani Ichung’wah pamoja na wanakamati wengine 12. Walalamishi wameomba Mahakama Kuu iharamishe shughuli za kamati hiyo inayopokea maoni kutoka kwa umma ya namna ya kufanyia baadhi ya vipengee vya katiba marekebisho. Pia Mahakama Kuu inaombwa izuie kamati hii kutumia pesa za umma kwa vile haijateuliwa kwa misingi ya kisheria. “Twaomba Mahakama Kuu iwazuie makarani wa mabunge ya seneti na kitaifa kutofadhili kamati hii,” walalamishi hao wakairai mahakama. Mahakama imeelezwa kuwa NADCO haikushirikisha Chama cha Wanasheria Nchini (LSK) katika zoezi hilo linalolenga kubadilisha katiba. “Kamati hii ya NADCO haikuteuliwa kwa misingi ya kikatiba na haina mamlaka kamwe kupokea maoni kutoka kwa umma ya kusaka suluhu ya kupunguza kuongezeka kwa gharama ya maisha na uteuzi wa makamishna wa Tume Huru ya Uchaguzi na Mipaka (IEBC),” akasema wakili Peter Wanyama. Walalamishi wameomba Mahakama Kuu iharamishe shughuli za kamati hii za kupokea maoni kutoka kwa umma kuhusu masuala 13 yaliyotambuliwa kuwa kero kwa wananchi. Pia walalamishi hawa wameomba Mahakama Kuu iingilie kati na kuokoa pesa za umma kutumiwa na kamati ambayo haitambuliki kisheria. Kamati hii ya NADCO imealika wananchi na washika dau kufika mbele yake kutoa maoni kuhusu masuala yanayowakera Wakenya na kukandamiza haki zao. Kamati hii ya Kalonzo na Ichung’wah imewapa wananchi na washika dau nafasi kuwasilisha mapendekezo kuhusu gharama ya juu ya maisha kwa mujibu wa kifungu nambari 43 cha katiba. Pia NADCO imeitisha maoni kuhusu usawa wa jinsia. Pia NADCO imeitisha maoni kuhusu suala nyeti na tata la utathmini wa matokeo ya kura za urais kwenye uchaguzi mkuu Agosti 9, 2022. Wanyama anasema suala la utathmini wa matokeo ya kura za uchaguzi liliamuliwa na Mahakama ya Upeo na halifai kurejelewa na kamati isiyo na miguu ya kisheria kusimama. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  